KOMISSION DIREKTIIVI,
annettu 28 päivänä maaliskuuta 1989,
moottoriajoneuvojen ja niiden perävaunujen suuntavalaisimia koskevan jäsenvaltioiden lainsäädännön lähentämisestä annetun neuvoston direktiivin 76/759/ETY mukauttamisesta tekniikan kehitykseen (89/277/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY(1), sellaisena kuin se on viimeksi muutettuna direktiivillä 87/403/ETY(2), ja erityisesti sen 11 artiklan,
ottaa huomioon moottoriajoneuvojen ja niiden perävaunujen suuntavalaisimia koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/759/ETY(3), sellaisena kuin se on viimeksi muutettuna neuvoston direktiivillä 87/354/ETY(4), ja erityisesti sen 10 artiklan,
sekä katsoo, että
saadun kokemuksen perusteella ja ottaen huomioon nykyinen teknisen osaamisen taso nyt on mahdollista täydentää tiettyjä vaatimuksia ja sovittaa ne todellisiin liikenneolosuhteisiin ja näin parantaa ajoneuvoissa olevien henkilöiden ja muiden tienkäyttäjien turvallisuutta ja
tässä direktiivissä säädetyt toimenpiteet ovat moottoriajoneuvoalan kaupan teknisten esteiden poistamiseksi annettujen direktiivien mukauttamista tekniikan kehitykseen käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 76/759/ETY liitteitä tämän direktiivin liitteen mukaisesti.
2 artikla
1 Jäsenvaltio ei saa 1 päivästä lokakuuta 1989 alkaen:
a) - evätä ajoneuvotyypiltä ETY-tyyppihyväksyntää tai kansallista tyyppihyväksyntää tai kieltäytyä antamasta direktiivin 70/156/ETY 10 artiklan 1 kohdan viimeisessä luetelmakohdassa tarkoitettua asiakirjaa,
- kieltää tällaisten ajoneuvojen ensimmäistä kertaa liikkeelle laskemista suuntavalaisimiin liittyvistä syistä, jos suuntavalaisimet vastaavat tämän direktiivin vaatimuksia;
b) - evätä osan ETY-tyyppihyväksyntää tai kansallista tyyppihyväksyntää kyseisiltä suuntavalaisimilta, jos ne vastaavat tämän direktiivin vaatimuksia,
- kieltää suuntavalaisimien saattamista markkinoille, jos niissä on tämän direktiivin säännösten mukaisesti annettu osan ETY-tyyppihyväksyntämerkki.
2 1 päivästä lokakuuta 1991 alkaen jäsenvaltio:
a) - ei saa enää antaa direktiivin 70/156/ETY 10 artiklan 1 kohdan viimeisessä luetelmakohdassa tarkoitettua asiakirjaa ajoneuvotyypille, jonka suuntavalaisimet eivät vastaa tämän direktiivin vaatimuksia,
- saa evätä kansallisen tyyppihyväksynnän ajoneuvotyypiltä, jonka suuntavalaisimet eivät vastaa tämän direktiivin vaatimuksia,
b) - ei saa enää antaa suuntavalaisimille osan ETY-tyyppihyväksyntää, jos ne eivät vastaa tämän direktiivin vaatimuksia,
- saa evätä kansallisen osan tyyppihyväksynnän suuntavalaisimilta, jos ne eivät vastaa tämän direktiivin vaatimuksia.
Tätä päivää lykätään kuitenkin 1 päivään lokakuuta 1993 luokan 5 suuntavalaisimia koskevan osan ETY-tyyppihyväksynnän osalta.
3 Jäsenvaltiot saavat 1 päivästä lokakuuta 1995 alkaen kieltää sellaisten ajoneuvojen ensimmäistä kertaa liikkeelle laskemisen, joiden suuntavalaisimet eivät vastaa tämän direktiivin vaatimuksia, sekä kieltää sellaisten suuntavalaisimien markkinoille saattamisen, joissa ei ole tämän direktiivin vaatimusten mukaisesti annettua tyyppihyväksyntämerkkiä.
4 Poiketen 2 kohdan b alakohdan säännöksistä jäsenvaltioiden on edelleen tunnustettava suuntavalaisimille direktiivin 76/759/ETY mukaisesti annettu osan ETY-tyyppihyväksyntä, jos laitteet aiotaan asentaa jo liikenteessä oleviin ajoneuvoihin, ja jäsenvaltiot saavat myös antaa suuntavalaisimille direktiivin 76/759/ETY mukaisen osan ETY-tyyppihyväksynnän edellyttäen, että nämä laitteet on tarkoitettu käytettäväksi varaosina jo käytössä olevissa ajoneuvoissa ja että näiden laitteiden ei ole teknisesti mahdollista täyttää tämän direktiivin vaatimuksia.
3 artikla
Edellä 2 artiklan säännöksiä ei sovelleta, jos ne ovat ristiriidassa moottoriajoneuvojen ja niiden perävaunujen valaisimien ja merkkivalolaitteiden asennusta koskevan jäsenvaltioiden lainsäädännön lähentämisestä annetun neuvoston direktiivin 76/756/ETY mukauttamisesta tekniikan kehitykseen 28 päivänä maaliskuuta 1989 annetun komission direktiivin 89/278/ETY(5) 2 artiklan 2, 3 ja 4 kohdan säännösten kanssa.
4 artikla
Jäsenvaltioiden on saatettava tämän direktiiviin noudattamisen edellyttämät säännökset voimaan viimeistään 30 päivänä syyskuuta 1989. Niiden on ilmoitettava tästä komissiolle viipymättä.
5 artikla
Tämä direktiivi on osoitettu kaikille jäsenvaltiolle.
Tehty Brysselissä 28 päivänä maaliskuuta 1989.